SKRIFTLIG FORESPØRGSEL E-2057/00

af Francesco Musotto (PPE-DE) til Kommissionen

(27. juni 2000)

Om: Bosnien-Hercegovina

Da der ikke findes et integreret bosnisk marked mellem Republikken Srpska og Den Kroatisk-Muslimske Føderation, hvilket medfører en manglende udvikling af en bæredygtig økonomi, agter EU da at fremme oprettelsen af et integreret økonomisk område?

Agter EU på baggrund af valgene i april, hvor de moderate i Bosnien-Hercegovina opnåede et positivt resultat, at fremme aktioner i de kommuner, der ledes af moderate borgmestre, og oprette former for partnerskab?

Da de fælles institutioner, som var planlagt på grundlag af forhandlingerne i Dayton, ikke fungerer effektivt, agter EU da at udbygge den tekniske bistand til de pågældende institutioner for at fremme koordineringen mellem de statslige myndigheder og institutionerne og mellem centrum og periferi?

Svar afgivet på Kommissionens vegne af Christopher Patten

(14. juli 2000)

Kommissionen er bekymret for, at fraværet af et integreret marked vil begrænse en bæredygtig økonomisk udvikling i Bosnien-Hercegovina. Kommissionen har i Den Rådgivende Taskforce EU-Bosnien-Hercegovina tilskyndet begge parter samt den centrale regering til at skabe betingelserne for, at et integreret indenlandsk marked kan udvikle sig. Listen over de skridt, som Bosnien-Hercegovina skal tage, før der indledes forhandlinger om en stabiliserings- og associeringsaftale omfatter derfor aktioner, der skal fremme udviklingen af et integreret økonomisk område. Fællesskabets finansielle bistand støtter desuden dette mål. Der er ydet bistand til at etablere forenede lovgivningsmæssige rammer på forsikrings-, konkurrence- og voldgiftsområdet. Fællesskabet vil yde faglig bistand til etablering af et nationalt konkurrenceråd og kontor for konkurrence og forbrugerbeskyttelse samt et voldgiftscenter. Det Europæiske Fællesskabs kontor for told- og fiskalforvaltning (CAFAO) har ydet et væsentligt bidrag til oprettelsen af et samlet økonomisk område. CAFAO-programmet har bistået Ministeriet for Udlandshandel og Økonomiske Forbindelser med at udarbejde og udvikle toldlove, der for første gang har etableret et enkelt toldområde i Bosnien-Hercegovina.

Bistandsprogrammet for i år omfatter en komponent, der specifikt støtter den kommunale udvikling. Målet for programmet er at arbejde med en række forsøgskommuner og sammenslutninger af kommuner for at styrke deres forvaltningskapacitet og skabe forbindelser mellem kommuner i forskellige dele af landet. Et

begrænset samarbejde på forsøgsbasis med andre kommuner fra regionen kan også indgå i programmet. Da programmet vil være rettet mod lokaliteter, der er villige til at samarbejde med andre europæiske regioner, vil det med sikkerhed begunstige de bosniske kommuner, der har valgt moderate og reformvenlige forvaltninger.

Siden 1996 har Fællesskabet tildelt ca. 29 mio. til at støtte Bosnien-Hercegovinas funktion og konsolidering som stat. I 2000 vil Bosnien-Hercegovinas fælles institutioner præsidentembedet, den parlamentariske forsamling, ministerrådet og de seks ressortministerier fortsat modtage faglig bistand. Dette vil bygge på det tidligere program for bistand til statsinstitutionerne. Et specifikt mål for det nye program vil være at øge koordinationen og samarbejdet mellem staten og enhederne og at udvikle en uafhængig og professionel offentlig forvaltning. Når sidstnævnte er blevet etableret, vil den også bidrage til at forbedre forbindelserne mellem centrum og enhederne/periferien.